b'\n_START_ARTICLE_\nJohannes Steinhoff\n_START_SECTION_\nLiv og virke\n_START_PARAGRAPH_\nFra 1932 til 1934 studerte Steinhoff filologi ved universitetet i Jena, f\xc3\xb8r han vervet seg til Kriegsmarine, hvor han i ett \xc3\xa5r var flykadett._NEWLINE_Steinhoff s\xc3\xb8kte om \xc3\xa5 bli overf\xc3\xb8rt til Luftwaffe i 1936. Etter endt flygerutdannelse ble Steinhoff beordret til Jagdgeschwader 26. Steinhoffs f\xc3\xb8rste krigserfaring kom i 1939 i den s\xc3\xa5kalte Phony War. Der skj\xc3\xb8t han ned to Wellington bombefly som deltok i bombingen av Wilhelmshaven.  Han deltok i slaget om Frankrike, deretter i slaget om Storbritannia f\xc3\xb8r han ble beordret til \xc3\xb8stfronten. Steinhoff var ogs\xc3\xa5 en periode stasjonert p\xc3\xa5 Sicilia og i Tunisia._NEWLINE_Sammen med flere h\xc3\xb8yere offiserer blant flygerne \xc3\xb8nsket Steinhoff i krigens sluttfase \xc3\xa5 fjerne Hermann G\xc3\xb6ring fra stillingen som sjef for Luftwaffe. De mente Luftwaffe ble vanstyrt. En gruppe offiserer, med Steinhoff og hans venn G\xc3\xbcnther L\xc3\xbctzow i spissen, fikk arrangert et m\xc3\xb8te med G\xc3\xb6ring i Berlin i januar 1945. Der konfronterte de riksmarskalken blant annet med hans uttalelser om jagerflygerne i Luftwaffe som feige og late, og om hans avgj\xc3\xb8relse om \xc3\xa5 avsette Adolf Galland som \xc3\xb8verste sjef for jagerflygerne. G\xc3\xb6ring ble rasende, og fjernet offiserene fra deres lederstillinger og beordret dem til aktiv tjeneste eller stabsstillinger.  Galland var beordret som sjef for en skvadron, JV-44, med de nye jetflyene Messerschmitt Me 262. Til denne skvadronen kom Steinhoff, som var blitt frabeordret sin stilling som sjef for JG 7, og senere L\xc3\xbctzow, som etter \xc2\xabmytteriet\xc2\xbb var blitt beordret til en stabsstilling i Italia._NEWLINE_I april 1945 skjedde ulykken der Steinhoff fikk sine karakteristiske brannskader i ansiktet. Flyet hans skulle ta av for \xc3\xa5 avskj\xc3\xa6re amerikanske bombefly, da et av hjulene traff et hull i rullebanen. Understellet kollapset, og i sammenst\xc3\xb8tet med bakken tok flyets drivstoff og ammunisjon fyr. Steinhoff fikk alvorlige brannskader og tilbrakte de neste to \xc3\xa5rene p\xc3\xa5 sykehus. Han fikk flere arr p\xc3\xa5 tross av omfattende rekonstruktiv kirurgi. F\xc3\xb8rst i 1969 ble \xc3\xb8yelokkene hans gjenoppbygd av en britisk kirurg._NEWLINE_Etter blant annet \xc3\xa5 ha arbeidet i et reklamebyr\xc3\xa5 en periode etter krigen, sluttet Steinhoff seg til Bundeswehr i 1955. Han ble \xc3\xb8remerket en stilling i det nye Luftwaffe som skulle opprettes i 1956, og var i 1955 i USA for \xc3\xa5 sjekkes ut p\xc3\xa5 flytyper som var aktuelle for den nye v\xc3\xa5pengrenen._NEWLINE_I 1966 ble Steinhoff utnevnt til ny flyv\xc3\xa5pensjef. Hans forgjenger, Werner Panitzki, trakk seg i protest mot forsvarsministeren, og forbundskansler Ludwig Erhard utpekte Steinhoff, som da var ved NATOs hovedkvarter, til ny \xc2\xabInspekteur der Luftwaffe\xc2\xbb. Han satt i denne stillingen til 1970. Da ble han utnevnt til formann for NATOs milit\xc3\xa6rkomit\xc3\xa9. I forbindelse med denne utnevnelsen, ble han ogs\xc3\xa5 forfremmet til general._NEWLINE_Steinhoff ble skutt ned tolv ganger under krigen, men trengte bare \xc3\xa5 hoppe ut i fallskjerm \xc3\xa9n gang. Ettersom han ikke stolte p\xc3\xa5 fallskjermer, fors\xc3\xb8kte han alltid s\xc3\xa5 langt som mulig \xc3\xa5 lande det skadeskutte flyet. Han ble kreditert i alt 176 fiendtlige fly under andre  verdenskrig, og mottok Ridderkorset med eikel\xc3\xb8v og sverd. Han mottok ogs\xc3\xa5 milit\xc3\xa6re utmerkelser fra andre land._NEWLINE_Steinhoff d\xc3\xb8de p\xc3\xa5 et sykehus i Bonn 21. februar 1994, som f\xc3\xb8lge av komplikasjoner etter et tidligere hjerteinfarkt, 80 \xc3\xa5r gammel.'